ഡിസിസി അധ്യക്ഷന് ഏഴിന് ചുമതലയേല്ക്കും നിലന്പൂര്: ജില്ലാ കോണ്ഗ്രസ് കമ്മിറ്റിയുടെ പുതിയ അധ്യക്ഷന് വി.എസ്.ജോയി ഏഴിനു മലപ്പുറം ഓഫീസില് ഡിസിസി പ്രസിഡന്റായി ചുമതലയേല്ക്കും. രാവിലെ 11നു ഓഫീസില് നടക്കുന്ന ചടങ്ങിലാണ് പ്രസിഡന്റായി ചുമതലയേല്ക്കുക. മുതിര്ന്ന കോണ്ഗ്രസ് നേതാവും മുന് മന്ത്രിയുമായ ആര്യാടന് മുഹമ്മദ്, കെ. മുരളീധരന് എംപി, എ.പി.അനില്കുമാര് എംഎല്എ എന്നിവര് പങ്കെടുക്കുമെന്നു നിയുക്ത പ്രസിഡന്റ് വി.എസ്.ജോയി പറഞ്ഞു. ഒരു മാസത്തിനുള്ളില് പുതിയ ഡിസിസി ഭാരവാഹികളുടെ തെരഞ്ഞെടുപ്പ് പൂര്ത്തിയാക്കുമെന്നും അദ്ദേഹം പറഞ്ഞു. കെപിസിസി ഭാരവാഹികളുടെ എണ്ണം 51 ആക്കി കുറക്കുന്നതിന് ആനുപാതികമായി ജില്ലാ കോണ്ഗ്രസ് കമ്മിറ്റി അംഗങ്ങളുടെ എണ്ണത്തിലും കുറവുണ്ടാകുമെന്നാണ് സൂചന. എന്നാല് ഇതിനു കൃത്യമായ മാര്ഗനിര്ദേശങ്ങള് വന്നിട്ടില്ല. നിലവില് 35 അംഗ കമ്മിറ്റിയാണ് ജില്ലക്കുള്ളത്. ചുമതലയേല്ക്കുന്ന ഏഴിനു തന്നെ മൂന്നു മണിക്ക് നിലന്പൂര് കോണ്ഗ്രസ് ബ്ലോക്ക് കമ്മിറ്റിയുടെ നേതൃത്വത്തില് നിലന്പൂരിലും അഞ്ചുമണിക്ക് എടക്കര ബ്ലോക്ക് കമ്മിറ്റിയുടെ നേതൃത്വത്തില് എടക്കരയിലും ജോയിക്ക് സ്വീകരണം നല്കുന്നുണ്ട്.